So sê Martin Piedt, ’n sekuriteitswag by Karoopot. Hy is een van die talle sekuriteitswagte wat besighede op die dorp aanstel om inwoners en besoekers te beveilig, onder meer teen mense op straat wat hulle lastig val. Piedt het verlede week gaan help toe ’n groep straatkinders ’n groep toeriste buite die CP Nel Museum begin teister en een van die kinders ’n toergids met ’n mes probeer steek het.
“Die straatkinders slaap agter die museum. Volgens hulle is dit hulle plek. Hulle ken al die tye wanneer die toerbusse daar stop – asook wanneer ons wagte aan diens is. Ek het al baie dreigemente ontvang. Daar is nie veel wat ons mag doen nie omdat hulle onder ouderdom is,” sê Piedt.
“Die ouers moet verantwoordelik gehou word vir hul kinders. Ek is self ’n ouer en as die dag kom dat ek nie weet waar my kind is nie, sal ek mal word. Daar moet meer maatskaplike werkers aangestel word en daar moet harder gewerk word om hierdie probleem ordentlik aan te spreek.”
Die sekuriteitswagte in Baron van Reedestraat loop op en af met swepe. Een van dié wagte wat gevra het om anoniem te bly, vertel dat vandat hy die sweep gekry het, die kinders nie sommer moeilikheid soek nie.